রাজপুর শ্মশান বৃহস্পতিবার সন্ধ্যা থেকে বন্ধ। দূষণের অভিযোগে স্থানীয়েরা পথে নামতেই নোটিস ছাড়াই তড়িঘড়ি শ্মশান বন্ধ করে  দিয়েছে পুরসভা।
স্থানীয়দের অভিযোগ, দীর্ঘদিন ধরে রাজপুর শ্মশান থেকে দূষণ ছড়াচ্ছে। আগে ওই শ্মশানে উঁচু একটি চিমনি ছিল। কয়েকমাস আগে ঝড়ে চিমনিটির একাংশ ভেঙে যায়। তারপর থেকে বেড়েছে দূষণের মাত্রা। ছড়াচ্ছে ‘বিষাক্ত’ কালো কার্বন। স্থানীয় এক বাসিন্দার কথায়, ‘‘সাদা ভাতের থালা ভরে যাচ্ছে কালো ছাইয়ে। পুরসভাকে বারবার জানিয়ে কোনও                 লাভ হয়নি।’’ 
বৃহস্পতিবার সন্ধ্যায় স্থানীয় বাসিন্দাদের একাংশ শ্মশান সংলগ্ন এলাকায় দূষণের প্রতিবাদে বিক্ষোভ দেখান। তাঁদের দাবি, অবিলম্বে শ্মশান বন্ধ করতে হবে। বিক্ষোভের ফলে এলাকায় উত্তেজনা বাড়তে থাকে। খবর পৌঁছয় পুরসভায়। সেসময় শ্মশানে অন্ত্যেষ্টির জন্য দু’টি মৃতদেহ ছিল। দাহকাজ শেষ হওয়ার পর পুরসভা কর্তৃপক্ষ শ্মশান বন্ধ  করে দেন।
শুক্রবার সকালে এলাকায় গিয়ে দেখা যায়, শ্মশানের গেটে তালা ঝুলছে। যদিও শ্মশান বন্ধের কোনও নোটিস পুরসভা দেয়নি। স্থানীয় এক বাসিন্দা বলেন, ‘‘রাজপুর, ধামাইতলা-সহ বিস্তীর্ণ এলাকা থেকে মৃতদেহ আসে এই শ্মশানে। পুরসভা কোনও নোটিস না দেওয়ায় অনেকে এসে ফিরে যাচ্ছেন।’’ এক ব্যবসায়ীর বক্তব্য, ‘‘দূষণের জন্য এলাকায় থাকা যাচ্ছে না। তাই বাধ্য হয়ে আমরা শ্মশান বন্ধের দাবিতে পথে নেমেছিলাম। পুরসভা যদি আগে থেকে সক্রিয় হতো তাহলে এত সমস্যা হতো না।’’ 
রাজপুর-সোনারপুর পুরসভার চেয়ারম্যান পল্লব দাসের প্রতিক্রিয়া, ‘‘যান্ত্রিক গোলমালের খবর পেয়ে আমরা শ্মশান বন্ধ রেখেছি। আশা করছি, আজ, শনিবার শ্মশান খোলা সম্ভব হবে।’’ কেন নোটিস দেওয়া হল না? পল্লবের জবাব, ‘‘দিনকয়েকের ব্যাপার তাই নোটিস       দেওয়া হয়নি।’’ 
স্থানীয় কাউন্সিলর সোনালি রায়ের মন্তব্য, ‘‘শ্মশানে দূষণের বিষয়টি জানিয়ে পুর কর্তৃপক্ষের দৃষ্টি আকর্ষণ করেছি।’’ পুরসভা সূত্রের খবর, শ্মশানে উঁচু চিমনি লাগানোর প্রক্রিয়া শুরু হয়েছে।